La Bibia piemontèisa/Testament Vej/Proverbi/Proverbi 25


Provèrbi

25

D’àutri proverbi cujì cand ch’a l’era rè Esechia 

Costi-sì a son d’àutri proverbi ‘d Salomon, butà ansema dai consijé d’Esechia, rè ‘d Giuda.

A l'é glòria 'd Nosgnor dë stërmé ‘d ròbe e la glòria d’un rè d sërcheje.

Vàire ch’a l’é àut ël cel, tant as peul nen sondé lòn ch’a passa për la ment dij rè. 

S'it gave le scòrie da l'argent, ël bisotié a në farà un bel vas; s'it gave l'òm përvers da la cort dël rè, sò tròno a restrà frem ant la giustissia.

Date pa d'arie dë ‘dnans al rè e but-te nen dova ch’a stan j’eminense, përchè a l'é mej sentisse dì ëd monté pì anans pitòst che esse umilià 'dnans a 'n prinsi. 

Cand ch’it l’has vëddù cheicòsa, àbie gnun-a pressa d’andé a testimoniela dnans ai giùdess dësnò lòn ch'it faras  cand che tò avzin at dirà 'l contrari? Dëscut pura toa càusa con tò avzin, ma disje pa 'l segret ëd j'àutri, dësnò col ch'a scota at trovrà da dì e pì gnun andrà a chërde a lòn ch'it dise.

Na paròla pronunsià a temp a l'é parèj d'un frut d'òr an s'un cabarèt d'argent.

Un savi ch’a fà na giusta armarca a n'òm ch’a scota a l'é parèj ëd n'anel d'òr e 'd na pera pressiosa.

Fresch parèj dla fiòca al temp ëd l'amson a l'é n'ambassador fedel për chi ch’a lo manda; a arlama 'l cheur ëd sò padron.

Col ch’a promet ma ch’a fà mai lòn ch’a l’ha promëttù a l'é parèj dle nìvole e dël vent sensa pieuva.

Mach con la passiensa as peul convince ‘n prinsi, e le paròle dosse a s-ciapo fin-a j'òss.

S’at pias l’amel e it lo trove, angosont-ne pa, dësnò at vnira la nàusia e it lo gumitras.

Va pa tùit ij moment a ca 'd tò avzin s'it veule nen ch'a së stofia 'd ti e at pija an ghignon.

Testimonié ‘l fàuss contra tò pròssim a l’é parèj  ëd patlelo con un baston, ferilo con la spa o tireje na flecia aùssa.

Fidesse ‘d cheidun nen pro degn ëd fiusa a l’é tanme mastié con ëd dent mars o marcé con un pé stropià.

Canté na canson alégra ‘dnans a n’òm sagrinà a l’é coma porteje via ‘l mantel cand ch’a l’é frèid o buteje d'asil dzora 'd na fërleca viva.

Se tò nemis a l'ha fam, daje da mangé, s'a l'ha sèj, daje da bèive, përchè parèj a l’é coma s’it ambaronèisse 'd brasa dzora 'd soa testa e Nosgnor at compenserà.

Tanme ‘l vent dël nòrd a pòrta con chiel la pieuva, na lenga ch’a-j pias dë sparlassé as tira acòl mach ëd ràbia.

A l’é mej vive da sol ant un canton dël solé che vive ant na bela ca an companìa ‘d na fomna ch’a rusa an continuassion.
  
Arsèive na bon-a neuva da 'n pais lontan a l'é parèj d'eva frësca për na gola sùita.

N’òm giust ch’as piega ‘dnans a n’òm përvers a l'è parèj d'un bornel tërbol e 'd na sorgiss anvelenà.

Pa bel mangé tròp amel, nì lassesse anciarmé da le paròle dij flateur.

L'òm ch’a sà pa dominé la flin-a a l'é parèj ëd na sità drocà e sensa 'l vir ëd soe muraje.

Nòte 

Bibia
Testament Vej
Proverbi